Else Theill Sørensen (KF), 2003-05-26:
Danmark er generelt et homogent samfund.
Vi lever i et samfund med relativt små forskelle både socialt og geografisk eller regionalt.
Alligevel er der yderområder af landet, som har det svært på grund af et lavt indkomstgrundlag, et forholdsvis lavt uddannelsesniveau, og hvad der måske er det allerværste en befolkningsudvikling, der giver anledning til bekymring.
Der bliver færre unge og flere ældre.
Det Konservative Folkeparti er meget optaget af at give disse områder gode betingelser for at komme på niveau med det øvrige land.
For at undgå regionale skævheder og for at sikre gode og ligelige levevilkår, uanset hvor i landet man bor, er der nogle vigtige elementer, som jeg gerne vil fremhæve. For det første er det jo nødvendigt med en vis befolkningskoncentration.
Det er simpelt hen nødvendigt, for at der kan være grundlag for en ordentlig service for borgerne - både den offentlige service og den private service.
Der skal være befolkningsunderlag for bl.a. skoler og andre uddannelsesinstitutioner, for praktiserende læger og sygehuse og for indkøbsmuligheder.
Det næste element, jeg vil nævne, er infrastrukturen.
Hvis der i et område skal være gode betingelser for en produktion, skal der være gode muligheder for transport af både varer og arbejdskraft.
De omkostninger i tid og penge, der er forbundet med at få varer transporteret hen til markedet - det vil som regel sige hen til de steder, hvor der bor mange mennesker - er et ikke uvæsentligt konkurrenceparameter.
Nu ved jeg godt, at de realistiske muligheder for at få en motorvejsforbindelse fra Hanstholm til Hamburg er begrænsede.
Det samme gælder mulighederne for at få en hurtig togforbindelse med hyppige afgange mellem Skive og København.
Men jeg vil gerne understrege, at et områdes tilgængelighed rent trafikalt er meget væsentligt for, om der kan være en positiv udvikling på stedet.
For at runde denne del af mit indlæg af vil jeg understrege, at for mennesker, der bor og arbejder i de geografiske yderområder, som er tyndt befolkede, er privatbilen en helt uundværlig del af hverdagen.
For nogle af dem vil regeringens forslag om forhøjet befordringsfradrag for personer i udkantsområderne være en tiltrængt håndsrækning. Det sidste element, jeg vil nævne, er uddannelse.
Det er af meget stor betydning for erhvervsudviklingen i et område og dermed for hele eksistensgrundlaget for området, at befolkningen er veluddannet.
Der er meget store regionale forskelle på uddannelsesniveauet i områderne omkring de store byer og udkantområderne.
Lad mig bare nævne, at der i 2001 blandt de 25-64-årige var 9,1 pct. i hovedstadsregionen, der havde en længerevarende videregående uddannelse, mens der kun var 3,2 pct. i Viborg Amt og 2,6 pct. i Ringkjøbing Amt og Ribe Amt. Uden at jeg har lavet nogen nærmere og dybere analyse af de tal, så tror jeg ikke, at man heraf kan slutte, at der er 3-4 gange så mange blandt de unge fra hovedstadsregionen, der tager en videregående uddannelse, som blandt de unge i Vestjylland. Problemet er snarere, at de unge vestjyder, når de er vandret mod øst for at blive uddannet, ikke tager returbilletten hjem igen.
Det er der mange grunde til, som det nok vil føre for vidt at tage med i debatten i dag, men jeg tror, det er vigtigt at være bevidst om det.
En særlig problemstilling, som desværre trænger sig på, er den, at der er områder, som foruden det, at de er yderområder, er særlig hårdt ramt af nedgangen i fiskeriet.
Det er f.eks. Hanstholm, Hvide Sande, Thyborøn-Harboøre og Thorsminde.
Fiskerierhvervet er ramt af problemer, som det ikke selv har nogen umiddelbar mulighed for at løse.
For disse områder vil det være af stor betydning, at der kommer gode resultater ud af de samarbejder, som tre ministerier vil deltage i med henblik på at udarbejde strategier for erhvervsudviklingen i områderne, så der kan blive et bredere erhvervsgrundlag.
Jeg vil afslutningsvis understrege, at for Det Konservative Folkeparti er det af afgørende betydning for hele landets velstand og velfærd, at vi har et dygtigt og stærkt privat erhvervsliv.
Det Konservative Folkeparti ønsker, at der er stor erhvervsaktivitet og mange gode private arbejdspladser i alle dele af landet.